
[bookmark: TextBodyBegin]Европейският парламент,
–	като взе предвид искането за снемане на имунитета на Мачей Воншик от 29 юли 2024 г., внесено от главния прокурор на Република Полша, с което се предава искане на окръжната прокуратура във Варшава във връзка с наказателно производство, образувано срещу Мачей Воншик, и обявено на пленарно заседание на 16 септември 2024 г.,
–	като изслуша Мачей Воншик на 18 февруари 2025 г. съгласно член 9, параграф 6 от своя Правилник за дейността и като взе предвид документите, представени от него,
–	като взе предвид членове 8 и 9 от Протокол № 7 за привилегиите и имунитетите на Европейския съюз, както и член 6, параграф 2 от Акта от 20 септември 1976 г. за избирането на членове на Европейския парламент чрез всеобщи преки избори,
–	като взе предвид решенията на Съда на Европейския съюз от 21 октомври 2008 г., 19 март 2010 г., 6 септември 2011 г., 17 януари 2013 г., 19 декември 2019 г. и 5 юли 2023 г.[footnoteRef:1], [1:  	решение на Съда на ЕС от 21 октомври 2008 г., Marra/De Gregorio и Clemente, C-200/07 и C-201/07, ECLI:EU:C:2008:579; решение на Общия съд от 19 март 2010 г., Gollnisch/Парламент, T-42/06, ECLI:EU:T:2010:102; решение на Съда от 6 септември 2011 г., Patriciello, C-163/10, ECLI: EU:C:2011:543; решение на Общия съд от 17 януари 2013 г., Gollnisch/Парламент, T-346/11 и T-347/11, ECLI:EU:T:2013:23; решение на Съда на ЕС от 19 декември 2019 г., Junqueras Vies, C-502/19, ECLI:EU:C:2019:1115. решение на Общия съд от 5 юли 2023 г., Puigdemont i Casamajó и други/Парламент, T-272/21, ECLI:EU:T:2023:373. 	] 

–	като взе предвид член 105, алинеи 2 и 5 от Конституцията на Република Полша,
–	като взе предвид член 5, параграф 2, член 6, параграф 1 и член 9 от своя Правилник за дейността,
–	като взе предвид доклада на комисията по правни въпроси (A10-0031/2025),
А.	като има предвид, че с писмо от 29 юли 2024 г. главният прокурор на Полша предаде искане за снемане на имунитета на Мачей Воншик, отправено от окръжната прокуратура във Варшава във връзка с предполагаеми престъпления по член 244 от полския наказателен кодекс във връзка с член 12 от същия кодекс;
Б.	като има предвид, че в искането се посочва, че предполагаемите действия, които Мачей Воншик е предприел на 21 и 28 декември 2023 г. във Варшава, в условията на предварителен умисъл и през кратки интервали от време, нарушават наложената му петгодишна забрана за заемане на публична длъжност, която беше наложена с окончателно и влязло в сила решение, постановено на 20 декември 2023 г. от Окръжния съд на Варшава – въпреки забраната Мачей Воншик е изпълнявал функциите на член на Сейма (долната камара на полския парламент) на Република Полша, като е участвал в сесията на Сейма, проведена на 21 декември 2023 г., включително в гласувания и в заседание на комисията по администрация и вътрешни работи на Сейма на 28 декември 2023 г.; като има предвид, че действията, които се предполага, че е извършил, представляват престъпление по смисъла на член 244 от полския наказателен кодекс във връзка с член 12 от същия кодекс;
В.	като има предвид, че на 18 април 2024 г. Мачей Воншик беше уведомен за горепосочените обвинения; като има предвид, че Мачей Воншик беше избран за член на Европейския парламент на изборите за Европейски парламент през юни 2024 г.; като има предвид, че Мачей Воншик не е бил член на Европейския парламент към момента на извършване на предполагаемото престъпление;
Г.	като има предвид, че предполагаемото нарушение и последвалото искане за снемане на имунитета не са свързани с изразено от Мачей Воншик мнение, или с подаден от него глас при изпълнението на задълженията му по смисъла на член 8 от Протокол № 7 за привилегиите и имунитетите на Европейския съюз;
Д.	като има предвид, че член 9, първа алинея, буква а) от Протокол № 7 за привилегиите и имунитетите на Европейския съюз гласи, че членове на Европейския парламент притежават на територията на тяхната собствена държава имунитетите, предоставяни на членовете на националните парламенти;
Е.	като има предвид, че съгласно член 105, алинея 2 и 5 от Конституцията на Полша от деня на обявяване на резултатите от изборите до датата на изтичане на мандата му депутатът не може да бъде подведен под наказателна отговорност без съгласието на Сейма на Република Полша и не може да бъде задържан, нито арестуван без съгласието на Сейма, освен в случай на заварено престъпление и когато задържането му е необходимо за осигуряване на правилния ход на производството;
Ж.	като има предвид, че целта на парламентарния имунитет е да защитава Парламента и неговите членове от съдебно преследване във връзка с дейности, които са извършвани при изпълнението на парламентарните задължения и които са неделими от тези задължения;
З.	като има предвид, че в съответствие с член 5, параграф 2 от Правилника за дейността парламентарният имунитет не е лична привилегия на отделния членна ЕП, а гаранция за независимостта на Парламента като цяло и на неговите членове;
И.	като има предвид, че в настоящия случай Парламентът не е установил наличието на fumus persecutionis, т.е. факти, сочещи, че въпросното съдебно производство е било образувано с намерението да навреди на политическата дейност на члена на ЕП в качеството му на член на Европейския парламент;
Й.	като има предвид, от една страна, че Парламентът не може да се счита за съд, и от друга страна, че съответният член на ЕП не може да се счита в контекста на процедура за снемане на имунитет за „обвиняем“[footnoteRef:2]; [2:  	Решение на Общия съд от 30 април 2019 г., Briois/Парламент, T-214/18, ECLI:EU:T:2019:266.] 

1.	решава да снеме имунитета на Мачей Воншик;
2.	възлага на своя председател незабавно да предаде настоящото решение и доклада на своята компетентна комисия на компетентните органи на Република Полша и на Мачей Воншик.

